Predkladacia správa

	Rímskokatolícky farský úrad v Banskej Štiavnici v rámci reštitúcií cirkevných majetkov dostal do svojej správy historickú budovu na Kammerhofskej  1 v  Banskej Štiavnici. Budova je národnou kultúrnou pamiatkou evidovanou v Ústrednom zozname pamiatkového fondu pod č. 2517. Objekt sa nachádza v strede územia Mestskej pamiatkovej rezervácie Banská Štiavnica, ktorá spolu s okolitými technickými pamiatkami bola v roku 1993 zapísaná do Zoznamu svetového kultúrneho a prírodného dedičstva UNESCO. 
Cirkvi bola budova odobratá v 50-tych rokoch a následne sa využívala ako osvetové stredisko a miestne kino. Od tých čias sa do jej opráv a údržby napriek tomu, že slúžila celému mestu i širokému okoliu, neinvestovali takmer žiadne prostriedky. 
Technický stav, v akom cirkev túto vzácnu historickú budovu od štátu prevzala, bol natoľko zlý, že bez jej komplexnej obnovy a rekonštrukcie nebolo možné vôbec uvažovať s jej využitím.  
Rímskokatolícky farský úrad v Banskej Štiavnici po zvážení možných riešení a vzhľadom na  mimoriadny záujem o cirkevné školstvo v celom okrese sa rozhodol pripraviť rekonštrukciu národnej kultúrnej pamiatky a jej adaptáciu pre cirkevné gymnázium, ktoré sa tiesni spolu so základnou cirkevnou školou v inej predimenzovanej budove. 
K nákladným rekonštrukčným prácam investor pristúpil v marci 2000  na základe rozhodnutia vtedajšieho vedenia ministerstva financií, ktoré na žiadosť investora v septembri 1999 vyčlenilo prostriedky vo výške 25 miliónov Sk z rozpočtovej kapitoly Všeobecnej pokladničnej správy. Tieto prostriedky predstavovali viac než polovicu celkového rozpočtu  rekonštrukcie a investor ich na základe výnimky vyčerpal do 30. septembra 2000.
V rámci štátneho rozpočtu na rok 2002 boli investorovi prostredníctvom kapitoly Krajského úradu v Banskej Bystrici vyčlenené prostriedky na dokončenie rekonštrukcie ucelenej časti gymnázia vo výške 5 800 tis. Sk. Náklady ďalších prác, nevyhnutných na dokončenie a sprevádzkovanie celého komplexu budov predstavujú prostriedky, ktorými investor nedisponuje. V prípade, ak ich nezíska, bude nutné nielen zvyšné časti stavby umŕtviť, ale počítať aj s možným znehodnotením doteraz vykonaných stavebných a reštaurátorských prác, a tým aj vynaložených  značných  prostriedkov (špecifikácia prác na dokončenie stavby etapy je uvedená v prílohe materiálu).
Ministerstvo kultúry Slovenskej republiky podporuje dofinancovanie rekonštrukcie národnej kultúrnej pamiatky pre potreby Cirkevného gymnázia v Banskej Štiavnici a pre potreby miestnej kultúry prostredníctvom nerozpočtovaných prostriedkov z kapitoly Všeobecnej pokladničnej správy.